  Виталий Пронин Алигес Эгра ёросын лулчеберетлы сӥзем нуналъёс йылпумъяськизы. Куинь нунал куспын трос ужрадъёс ортчизы: писательлы Кедра Митрейлы сӥзем конференция, калык писательлэн Генрих Перевощиковлэн юбилеез, ёрос библиотекалэсь 100 ар тырмонзэ пусъён.Конференцие вуизы писательёс Егор Загребин, Семён Карпов, Владимир Котков, литературоведъёс Светлана Арекеева, Анна Измайлова-Зуева, Александр Шкляев, К. Митрейлэн одӥг гинэ кылем матысь ӵыжы-выжыез - покчи сузэрезлэн Фекла Трониналэн нылыз Галина Александровна, Эгра ёросысь лулчеберет удысын ужасьёс но дышетскисьёс.А. Шкляев К. Митрейлэн улэмез но творчествоез сярысь мадиз. Вераз: З. Богомоловалэн ӟуч книгаяз трос материалъёс пырытэк кылизы. Одно ик удмурт кылын книгаос поттоно на. К. Митрейлэн улон сюресэз угось туж тунсыко. Со чеберлыко произведенилэн сюжетэзлы ярасал. Кылсясрысь, А. Шкляев чӧлскиз Пётр Поздеевлэн тодэ ваёнэз вылэ: К. Митрей, колчаковецъёс доры пленэ шедьыса, кулонлэсь мозмиз, малы ке шуоно удмурт солдатъёс сое тодмаллям но ыбиллямтэ.А. Шкляев ёросысь ужасьёсты ушъяз быдӟым удмурт писателез тодазы воземзы понна. Тунсыко малпанъёссэ шараяз: кыллэсь, пе, кужымзэ ӝог уд шӧды, нош солэн ужез каллен азинске, адямиез малпаськытэ-портэ. Йылпумъяса Александр Григорьевич вераз, К. Митрейлэсь люкам сочинениоссэ поттоно, писательлэсь улон юртсэ выльысь пуктоно - выль турмаршрут усьтоно шуыса.Ужрадлэсь огсыр мынэмзэ зуркатӥз Генрих Перевощиков:- Толон тодӥ, Чутырьын удмурт кылэз ватӥллям. Мынам вордскем палъёсам нылпиос удмурт кылэз уз дышетэ ни... Удмурт кылэз пиналъёс дышето, анай-атайёссылэн мылкыдзы вань ке. Али югдур эшшо но уродмиз: школа директор ас мылпотэмезъя ваньзэ лэсьтэ.Та вераськон бере ми юаськимы кивалтӥсьёслэсь, кызьы радъямын ёросын удмурт кылэз дышетон. Ёросысь школаосын дышетске 4 сюрс 147 пинал, соос пӧлысь 13,4 процентэз - 555 адями - удмурт кылэз дышетэ. Соослэсь лыдзэс будэтон понна ёросын удмурт кылын спектакльёс пукто, шаертодонъя урокъёс нуисько но мукет. Нош Чутыр школаын тросэз анай-атайёс соглаш кариськизы удмурт кыл интые дышетыны агротехникаез.Писатель вераськем бере докладъёссэс нылпиос лыдӟизы. Эгра школаын 11-тӥ классын дышетскись Ирина Кожевникова удмурт кылын вераськиз. Со Эгра ёросысь инты нимъёсты но Кедра Митрейлэн «Зурка Вужгурт» повестяз пырем топонимикаез ӵошатыса эскериз.Ужрад пумын чакламын вал та конференциез республиканской лыдъяны, нош кыкетӥзэ юбилейлы сӥзем элькун конференциез 2017-тӥ арын Ижкарын ортчытыны.Пумиськон йылпумъяськиз Кедра Митрейлы синпелет вӧзын - быдӟым писателез буре вайыса, люкаськем калык отчы сяська понӥз, тау карон кылъёс вераз. Теги: АлександрШкляев ГенрихПеревощиков КедраМитрей конференция  